L 103/44
HR
Službeni list Europske unije
18.4.2023.
PRILOG IV.
METODE MJERENJA I IZRAČUNI Mjerenja i izračuni izvode se na temelju usklađenih normi čiji su referentni brojevi u tu svrhu objavljeni u Službenom listu Europske unije ili na temelju drugih pouzdanih, točnih i ponovljivih metoda kojima se uzimaju u obzir općepriznate najsuvremenije metode.
Pri ispitivanju umrežene opreme primjenjuju se sljedeći opći uvjeti: (a) Kako bi se izmjerila potrošnja energije u stanju pripravnosti umrežene opreme koja ima takav način rada, svi se mrežni priključci jedinice deaktiviraju ili isključuju, ovisno o slučaju.
(b) Ako se oprema za predviđenu uporabu oslanja na aktivno žičano spajanje na jedan ili više mrežnih priključaka, umjesto isključivanja žice dopušteno je ručno deaktiviranje tih mrežnih priključaka.
(c) Sljedeći se postupak primjenjuje za mjerenje potrošnje energije u umreženom stanju pripravnosti i za ispitivanje funkcije upravljanja potrošnjom energije: 1.
Ako oprema ima jednu vrstu mrežnog priključka i ako postoje barem dva priključka te vrste, jedan se od njih nasumce odabire i spaja na odgovarajuću mrežu koja je sukladna s maksimalnim specifikacijama priključka.
Ako oprema ima više bežičnih mrežnih priključaka iste vrste, drugi se bežični priključci deaktiviraju ako je to moguće.
Ako oprema ima više žičnih mrežnih priključaka iste vrste, drugi se mrežni priključci deaktiviraju.
Ako je na raspolaganju samo jedan mrežni priključak, taj se priključak spaja na odgovarajuću mrežu koja je sukladna s maksimalnim specifikacijama priključka.
Jedinica koja se ispituje se uključuje.
Uređaj koji emitira daljinski aktivacijski signal koji će ponovno uključiti ispitivanu jedinicu spaja se na odgovarajuću mrežu, uključuje, i spreman je da pošalje aktivacijski signal kad se to od njega zatraži.
Kad se jedinica koja se ispituje uključi i počne pravilno funkcionirati, može je se prebaciti u umreženo stanje pripravnosti i zatim izmjeriti potrošnju energije.
Nakon toga jedinici se putem mrežnog priključka prosljeđuje aktivacijski signal i provjerava se je li oprema reaktivirana. 2.
Ako oprema ima više od jedne vrste mrežnog priključka, sljedeći se postupak ponavlja za svaku vrstu mrežnog priključka.
Ako postoje dva ili više mrežnih priključaka, jedan se priključak nasumce odabire za svaku vrstu mrežnog priključka i spaja na odgovarajuću mrežu koja je sukladna s maksimalnim specifikacijama priključka.
Ako je na raspolaganju samo jedan priključak za određenu vrstu mrežnog priključka, taj se priključak spaja na odgovarajuću mrežu koja je sukladna s maksimalnim specifikacijama tog priključka.
Neupotrijebljeni žični mrežni priključci isključuju se, a bežični priključci deaktiviraju.
Jedinica koja se ispituje se uključuje.
Uređaj koji emitira daljinski aktivacijski signal koji će ponovno uključiti ispitivanu jedinicu spaja se na odgovarajuću mrežu, uključuje, i spreman je da pošalje aktivacijski signal kad se to od njega zatraži.
Kad se jedinica koja se ispituje uključi i počne pravilno funkcionirati, može je se prebaciti u umreženo stanje pripravnosti i zatim izmjeriti potrošnju energije.
Nakon toga jedinici se putem mrežnog priključka prosljeđuje aktivacijski signal i provjerava se je li oprema reaktivirana.
Ako jedan fizički mrežni priključak dijeli više mrežnih (logičkih) priključaka, taj se postupak ponavlja za svaku vrstu mrežnog logičkog priključka, dok su ostali logički priključci logički isključeni.
(d) Za sve vrste kućanskih uređaja za kavu mjerenja se provode nakon završetka posljednjeg ciklusa kuhanja ili, ako je primjenjivo, nakon završetka postupka uklanjanja kamenca, postupka samočišćenja ili bilo koje radnje koju je obavio korisnik, osim ako je aktiviran alarm koji zahtijeva intervenciju korisnika radi sprečavanja moguće štete ili nesreće.